
Κυρία Υπουργέ,
Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες παθήσεις ή/και σπάνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας. 
Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες ή/και σπάνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012. 
Πρόσφατα, γίναμε αποδέκτες διαμαρτυρίας της Περιφερειακής Ομοσπονδίας Ατόμων με Αναπηρία Δυτικής Ελλάδας και Νοτίων Ιονίων Νήσων (Π.ΟΜ.Α.μεΑ. Δ.Ε. & Ν.Ι.Ν.) σχετικά με τις σημαντικές καθυστερήσεις που παρατηρούνται στην αξιολόγηση των αιτήσεων και στην επιστροφή των χρημάτων στους δικαιούχους του προγράμματος «Προσβασιμότητα κατ’ οίκον».
Όπως επισημαίνεται και στην υπ. αριθ. πρωτ. 300/14.10.2026 επιστολή της Π.ΟΜ.Α.μεΑ Δ.Ε ΚΑΙ Ν.Ι.Ν. την οποία σας επισυνάπτουμε, παρά τον καθοριστικό ρόλο του εν λόγω προγράμματος στην ενίσχυση της ανεξάρτητης διαβίωσης και στη βελτίωση της καθημερινότητας των ατόμων με αναπηρία, έχουν εντοπιστεί σημαντικές καθυστερήσεις στην αξιολόγηση των αιτήσεων και στην επιστροφή των δαπανών στους δικαιούχους. Ειδικότερα, άτομα με αναπηρία που έχουν ολοκληρώσει τις προβλεπόμενες παρεμβάσεις και έχουν υποβάλει τα απαιτούμενα δικαιολογητικά, αναμένουν επί τρεις έως τέσσερις μήνες ή και περισσότερο την ολοκλήρωση του ελέγχου και την καταβολή των ποσών που δικαιούνται, χωρίς να λαμβάνουν επαρκή ενημέρωση για την πορεία των αιτήσεών τους.
Η κατάσταση αυτή δημιουργεί σοβαρά οικονομικά προβλήματα, καθώς οι δικαιούχοι καλούνται να προκαταβάλουν σημαντικά ποσά από ίδιους πόρους, με τη συμμετοχή τους να μπορεί να φτάσει έως και τις 6.000 ευρώ. Η παρατεταμένη αναμονή επιβαρύνει τον οικονομικό τους προγραμματισμό και περιορίζει τη δυνατότητά τους να καλύψουν άλλες βασικές ανάγκες.
Την ίδια στιγμή, οι διαδοχικές παρατάσεις του προγράμματος, με τελευταία καταληκτική ημερομηνία την 30ή Νοεμβρίου 2026, καθιστούν αναγκαία τόσο την άμεση διεκπεραίωση των εκκρεμών αιτήσεων όσο και την έγκαιρη προετοιμασία για την επαναλειτουργία του με τη νέα χρονιά, με δυνατότητα υποβολής νέων αιτήσεων.
Κυρία Υπουργέ, 
Ως εκ τούτου, απευθυνόμαστε σε εσάς και ζητάμε να προβείτε στις απαραίτητες ενέργειες για την άμεση επιτάχυνση της αξιολόγησης των εκκρεμών αιτήσεων και της επιστροφής των ποσών στους δικαιούχους, καθώς και την έγκαιρη ενημέρωσή τους για τυχόν ελλείψεις δικαιολογητικών. 
Παράλληλα, θεωρούμε αναγκαία τη διασφάλιση της συνέχισης του προγράμματος και την έγκαιρη προετοιμασία για την επαναλειτουργία του από τις αρχές του νέου έτους, με δυνατότητα υποβολής νέων αιτήσεων, ώστε να συνεχιστεί απρόσκοπτα η εξυπηρέτηση των αναγκών των ατόμων με αναπηρία, χρόνιες ή/και σπάνιες παθήσεις και να μην υπάρξει κενό στην παροχή της αναγκαίας υποστήριξης.
Ευελπιστώντας πως θα εξετάσετε άμεσα το προαναφερόμενο αίτημα και θα ανταποκριθείτε θετικά, σας ευχαριστούμε εκ των προτέρων. 
Συνημμένα σας αποστέλλουμε την υπ. αριθ. πρωτ. 300/14.10.2026 επιστολή της Π.ΟΜ.Α.μεΑ Δ.Ε ΚΑΙ Ν.Ι.Ν.,  η οποία αναφέρεται πιο αναλυτικά στο εν λόγω ζήτημα. 

